钦定古今图书集成/历象汇编/庶征典/第074卷 > 《管窥辑要》 > 陈
## 钦定古今图书集成/历象汇编/庶征典/第074卷 > 《管窥辑要》 > 陈

### 武帝永定二年大雷

按《陈书高祖本纪》，“永定二年八月癸未，大雷。”

### 宣帝太建二年十二月癸巳雷

按：《南史宣帝本纪》云云。

按《隋书五行志》：“太建二年十二月，西北有声如雷。其
年湘州刺史华皎举兵反。”

太建九年。雷震万安陵华表及慧日寺刹。

按《南史陈宣帝本纪》，“太建九年秋七月庚辰，大雨，震
万安陵华表。己丑，震慧日寺刹及瓦官寺重门，一女
子震死。”

按《隋书五行志》：太建九年七月，大雨，震万安陵华表，
又震慧日寺刹。瓦官寺重阁门下一女子震死。京房
《易飞候》曰：“雷雨霹雳丘陵者，逆先人令；为火杀人者，
人君用谗言杀正人。”时蔡景历以奸邪任用，右仆射
陆缮以谗毁获谴，发病而死。

《太建十年》，大雷震。

按《南史陈宣帝本纪》：“太建十年三月辛未，震武库。六
月丁卯，大雨，震太皇寺刹、庄严寺露盘、重阳阁东楼、
千秋门内槐树及鸿胪府门。”

按《隋书五行志》：“十年三月，震武库。时帝好兵，频年北
伐，内外虚竭，将士劳敝。既克淮南，又进图彭汴，毛喜
切谏不纳。由是吴明彻诸军皆没，遂失淮南之地。武
库者，兵器之所聚也。而震之天戒若曰，宜戢兵以安
百姓。帝不悟，又大兴军旅。其年六月，又震太皇寺刹、
庄严寺露盘、重阳阁东楼、鸿胪府门。太皇、庄严二寺”，
陈国奉佛之所。重阳阁，每所游宴，鸿胪宾客礼仪之
所在。而同岁震者，天戒若曰：“国威已丧，不务修德，后
必有恃佛道，耽宴乐，弃礼仪而亡国者。”陈之君臣竟
不悟。至后主之代，灾异屡起，惧而于太皇寺舍身为
奴，以祈冥助，不恤国政，耽酒色，弃礼法，不修邻好，以
取败亡太建十二年冬，雷。

按《南史陈宣帝本纪》：太建十二年“冬十月癸丑，大雨
震电。”

太建十三年，大雷震电。

按《陈书宣帝本纪》：太建十三年“秋九月癸亥，大雷震
电。”